Je Nɛ ɔ Nyagbe Be—Mɛni He Je Nɛ E Sa Kaa Waa Hyɛ Blɔ? | Kase\nMo Pue O Yi Mi Tɛ Ngɛ Yehowa Suɔmi Nɛ Ngɛ Daa a He\nMoo Hyɛ Blɔ!\nDla O He Amlɔ Nɛ ɔ Kɛ Ha Je Ehe ɔ Mi Himi\nHyɛ O He Nɛ Hi Ngɛ Nihi Nɛ O Kɛ Mɛ Bɔɔ Ngɛ Nyagbe Ligbi Nɛ Ɔmɛ A Mi ɔ He\n“Nyɛ Zugbahi Tsuo Nɛ Wo Bɔle Nyɛ, Nyɛ Bua Nɛ Jɔ, Nɛ Nyɛ Nya”\nKANE NGƐ Afrikaans Cakchiquel (Central) Cambodian Chol Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikongo Kiluba Kimbundu Kisonge Kongo Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spania Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Uruund Venda Wayuunaiki Xhosa Zulu\nHwɔɔmi Mɔ—Nɔ́ Nɛ A Maa Kase | August 2015\n“E maa pee kaa nɔ́ nɛ e ma blɛuu tsɔ, se kɛ̃ ɔ, hyɛ blɔ!”—HABAKUK 2:3.\nLAHI: 32, 45\nMɛni he je wa ngɛ nɔ mi mami kaa wa ngɛ nyagbe ligbi ɔmɛ a mi ɔ?\nKe waa kɛ be kɛkɛɛ ngɛ mlɛe po ɔ, mɛni he je e sa kaa waa ya nɔ nɛ waa hwɔɔ ɔ?\nMɛni wa ma nyɛ maa pee kɛ tsɔɔ kaa wa ngɛ nɔ mi mami kaa e be kɛe nɛ nyagbe ɔ maa ba?\n1, 2. Kɛ Yehowa we bi peeɔ a ní ha kɛɛ?\nYEHOWA sɔmɔli toɔ a tsui si nɛ a hyɛɛ blɔ kaa gbamihi maa ba mi. Kaa nɔ hyɛmi nɔ́ ɔ, Yeremia hyɛ blɔ kaa Babilon ma ba kpata Yuda hɛ mi, nɛ e ba mi jã ngɛ jeha 607 loko a fɔ Kristo ɔ mi. (Yeremia 25:8-11) Yesaya gba kɛ fɔ si kaa Yehowa maa ngɔ Yuda bi nɛ a nuu mɛ kɛ ho nyɔguɛ tso mi ya a kɛ ba Yuda ekohu. E de ke: ‘Nihi nɛ ngɔɔ a hɛ kɛ fɔɔ Yehowa nɔ ɔ, a náa bua jɔmi.’ (Yesaya 30:18) Mika hu hyɛ blɔ kaa Yehowa si womi ɔmɛ maa ba mi. E de ke: ‘ma hyɛ Yehowa blɔ.’ (Mika 7:7) Mawu we bi ná nɔ mi mami nɛ a kɛ jeha lafahi abɔ hyɛ blɔ kaa Mesia a, aloo Kristo ɔ nɛ a wo e he si ɔ maa ba.—Luka 3:15; 1 Petro 1:10-12. * (Hyɛ sisi ningma.)\n2 Mwɔnɛ ɔ, wɔ hu wa ngɛ blɔ hyɛe kaa gbamihi nɛ kɔɔ Yehowa Matsɛ Yemi ɔ he ɔ maa ba mi. E be kɛe nɛ Yesu, nɛ ji Matsɛ Yemi ɔ nya Matsɛ ɔ ma kpɔ̃ Mawu sɔmɔli ngɛ je yaya nɛ ɔ mi. E ma kpata nimli yayamihi a hɛ mi nɛ e maa po nɔ́ nami tsuo se. (1 Yohane 5:19) Enɛ ɔ he ɔ, e sa nɛ waa hyɛ blɔ kaa e be kɛe kulaa nɛ Yehowa ligbi ɔ maa ba, konɛ wa dla wa he kɛ to jamɛ a ligbi ɔ.\n3. Ke wa ngɛ mlɛe be babauu ji nɛ ɔ nɛ nyagbe ɔ bɛ lolo ɔ, eko ɔ, mɛni sane wa ma bi?\n3 Wa ngɛ be nɛ a maa pee Mawu suɔmi nya ní ngɛ zugba a nɔ ɔ blɔ hyɛe wawɛɛ. (Mateo 6:10) Se ke wa ngɛ mlɛe jehahi babauu ji nɛ ɔ nɛ nyagbe ɔ bɛ lolo ɔ, eko ɔ, wa ma bi ke, ‘Mɛni he je nɛ e sa nɛ waa ya nɔ nɛ waa hyɛ blɔ kaa e be kɛe nɛ nyagbe ɔ maa ba a?’\nMƐNI HE JE E SA NƐ WAA HYƐ BLƆ KAA E BE KƐE NƐ NYAGBE Ɔ MAA BA A?\n4. Mɛni he je nɛ e he hia kaa wa ‘hɛ nɛ hi wa he nɔ’ aloo waa ya nɔ nɛ waa hwɔɔ ɔ?\n4 Yesu fã e se nyɛɛli ɔmɛ kaa a ha nɛ ‘a hɛ nɛ hi a he nɔ,’ nɛ a ‘hyɛ a he nɔ saminya,’ aloo a ya nɔ nɛ a hwɔɔ. Enɛ ɔ he je ɔ, e he hia nɛ waa hyɛ blɔ kaa e be kɛe nɛ nyagbe ɔ maa ba. (Mateo 24:42; Luka 21:34-36) Yehowa asafo ɔ hu yaa nɔ nɛ e kaiɔ wɔ konɛ ‘waa hi Mawu ligbi ɔ blɔ hyɛe nɛ e su mla,’ konɛ waa kɛ wa juɛmi nɛ ma je ehe ɔ nɛ Yehowa wo he si ɔ nɔ.—Kane 2 Petro 3:11-13.\n5. Mɛni yi mi tomi kpa ko he je nɛ e sa kaa waa hyɛ Yehowa ligbi ɔ blɔ ɔ?\n5 Ke e he hia kaa Yesu se nyɛɛli nɛ a hi si ngɛ kaseli ɔmɛ a be ɔ mi ɔ po nɛ a ya nɔ nɛ a hyɛ Yehowa ligbi ɔ blɔ ɔ, lɛɛ be nɛ wa ngɛ mi nɛ ɔ ji be nɛ e he hia pe kulaa nɛ e sa kaa waa pee jã. Mɛni he je? Ejakaa okadi nɛ Yesu kɛ ha a maa nɔ mi kaa e bɔni Matsɛ yemi ngɛ Mawu Matsɛ Yemi ɔ nya kɛ je jeha 1914 ɔ mi, nɛ jehanɛ hu ɔ, wa ngɛ “je nɛ ɔ nyagbe be” ɔ mi. Kaa nɔ hyɛmi nɔ́ ɔ, Yesu gba kɛ fɔ si kaa je ɔ mi si himi he maa wa nɛ a maa fiɛɛ Matsɛ Yemi ɔ he sane kpakpa a kɛ kpa je ɔ mi tsuo. Gbami nɛ ɔ ngɛ mi bae. (Mateo 24:3, 7-14) Yesu tsɔɔ we be nɛ nyagbe ligbi ɔmɛ maa ba nyagbe. Enɛ ɔ he ɔ, e sa nɛ wa dla wa he kɛ to, ejakaa e be kɛe nɛ nyagbe ɔ maa ba.\n6. Mɛni he je nɛ wa ma nyɛ maa hyɛ blɔ kaa ke e piɛ bɔɔ nɛ nyagbe ɔ maa ba a, ní yayahi a mi maa wa wawɛɛ ɔ?\n6 Anɛ “je nɛ ɔ nyagbe be” ɔ daa si kɛ ha be ko nɛ maa ba hwɔɔ se nɛ ní yayahi maa pɔ he pe bɔ nɛ e ngɛ nɛ ɔ lo? Baiblo ɔ tsɔɔ kaa ngɛ “nyagbe ligbi ɔmɛ a mi ɔ,” nimli a yi mi maa wa wawɛɛ nitsɛ. (2 Timoteo 3:1, 13; Mateo 24:21; Kpojemi 12:12) Amlɔ nɛ ɔ, ní yayahi ngɛ nɔ yae mohu lɛɛ, se wa le kaa e mi maa ya nɔ maa wa po pe kikɛ.\n7. Mɛni Mateo 24:37-39 ɔ tsɔɔ wɔ ngɛ bɔ nɛ je ɔ mi si fɔfɔɛ ma ji ha ngɛ nyagbe ligbi ɔmɛ a mi ɔ he?\n7 Ni komɛ ma susu kaa loko “haomi kpetekpleenyɛ” ɔ ma fɛ ɔ, a maa hwu ta ngɛ ma fɛɛ ma nɔ ngɛ je kɛ wɛ, nihi fuu maa nu hiɔ, nɛ hwɔ maa gbe nihi. (Kpojemi 7:14) Se ke e ba jã a, nɔ fɛɛ nɔ maa na kaa Baiblo gbami ngɛ mi bae. Nihi nɛ a bua jɔɛ munyuhi nɛ ngɛ Baiblo ɔ mi ɔ he ɔ po ma yɔse enɛ ɔ heii. Mo kai kaa Yesu tsɔɔ kaa ngɛ nyagbe ligbi ɔmɛ a mi ɔ, nihi babauu ‘be nɔ́ nɛ ngɛ nɔ yae ɔ yɔsee.’ E tsɔɔ kaa a maa hi níhi nɛ a peeɔ daa ligbi ɔ pee, nɛ ke Yehowa ligbi ɔ ba a, e maa pee mɛ nyakpɛ. (Kane Mateo 24:37-39.) Ngɛ anɔkuale mi ɔ, e sɛ nɛ waa hyɛ blɔ kaa loko “haomi kpetekpleenyɛ” ɔ ma fɛ ɔ, ní yayahi nɛ maa ya nɔ ngɛ je ɔ mi ɔ mi maa wa wawɛɛ nɛ ma ha nɛ nihi ma yɔse kaa nyagbe ɔ su si ta.—Luka 17:20; 2 Petro 3:3, 4.\nWa ngɛ nɔ mi mami kaa wa ngɛ “je nɛ ɔ nyagbe be” ɔ mi\n8. Akɛnɛ wa ngɛ okadi nɛ Yesu ha a nae he je ɔ, mɛni nɔ mi mami wa ngɛ?\n8 Yesu ha e kaseli ɔmɛ okadi konɛ e kɛ bɔ mɛ kɔkɔ heii nɛ́ a le be nɛ a ngɛ mi ɔ. Yesu se nyɛɛli ɔmɛ pee klaalo. (Mateo 24:27, 42) Kɛ je jeha 1914 ɔ mi kɛ ma nɛ ɔ, wa ngɛ okadi nɛ Yesu ha a nae. Wa ngɛ nɔ mi mami kaa wa ngɛ nyagbe ligbi ɔmɛ, nɛ ji “je nɛ ɔ nyagbe be” ɔ mi. Yehowa to be nɛ e kɛ ma kpata Satan je yaya nɛ ɔ hɛ mi momo.\n9. Mɛni he je nɛ e sa kaa waa hyɛ blɔ kaa e be kɛe nɛ nyagbe ɔ maa ba a?\n9 Ke jã a, lɛɛ mɛni he je nɛ e sa nɛ waa ya nɔ nɛ waa hyɛ blɔ kaa e be kɛe nɛ nyagbe ɔ maa ba a? Nɔ́ he je ji kaa wa buɔ Yesu Kristo tue. Wa naa heii hu kaa okadi nɛ Yesu ha kɛ kɔ nyagbe ligbi ɔmɛ a he ɔ ngɛ mi bae. Tsa pi níhi nɛ wa nuɔ kɛ wa tue ɔ pɛ nɛ ha nɛ wa he ye kaa nyagbe ɔ su si ta, se wa na hu kaa Baiblo gbamihi ngɛ mi bae. E sa nɛ wa hɛ nɛ hi wa he nɔ konɛ wa dla wa he kɛ to nyagbe ligbi ɔ.\nMƐNI BE E SA KAA WAA MLƐ KƐ YA SI?\n10, 11. (a) Mɛni he je nɛ Yesu de e kaseli ɔmɛ kaa ‘a ya nɔ nɛ a hwɔɔ’ ɔ? (b) Mɛni Yesu de e kaseli ɔmɛ kaa a pee ke nyagbe ɔ bɛ mlaa kaa bɔ nɛ a ngɛ blɔ hyɛe ɔ? (Moo hyɛ foni nɛ ngɛ ní kasemi ɔ sisije ɔ.)\n10 Wa kpɛti nihi babauu ngɛ Yehowa sɔmɔe ngɛ anɔkuale mi jehahi babauu ji nɛ ɔ, nɛ wa ngɛ blɔ hyɛe wawɛɛ kaa nyagbe ɔ maa ba. Ngɛ jehahi abɔ nɛ waa kɛ ngɛ mlɛe tsuo se ɔ, e sa nɛ waa ya nɔ nɛ waa hyɛ blɔ kaa e be kɛe nɛ nyagbe ɔ maa ba. Ke Yesu ba nɛ e ma Satan je ɔ hɛ mi kpatami ɔ, e sa nɛ waa pee klaalo. Mo kai nɔ́ nɛ Yesu de e se nyɛɛli ɔmɛ kaa a pee ɔ. E de mɛ ke: ‘Nyɛɛ hyɛ saminya, nyɛɛ hwɔɔ, ejakaa nyɛ li be mi nɛ ngmlɛfia a maa su. E ngɛ kaa nyumu ko nɛ benɛ e maa doma a, e si e we ngɔ ha e tsɔli. E ha a ti nɔ tsuaa nɔ ní tsumi pɔtɛɛ nɛ e ma tsu. E de bulɔ ɔ ke e hyɛ we ɔ nɔ saminya. Lɔ ɔ he ɔ, nyɛɛ hwɔɔ, ejakaa nyɛ li be mi nɛ wetsɛ ɔ ma; eko ɔ gbɔkuɛ, loo nyɔ mi kpɛti, loo kungwɔ nɔ́ kpami be, loo mɔtu, konɛ ke e ba tlukaa a, e kó ba na nyɛ kaa nyɛ ngɛ mahe hwɔe. Nɔ́ nɛ i ngɛ nyɛ dee ɔ, nihi tsuo i ngɛ dee ɔ nɛ. Nyɛɛ hwɔɔ!’—Marko 13:33-37.\nTuami nɛ a ma tua lakpa jami ɔ ma nyɛ maa ba tlukaa\n11 Benɛ Yesu se nyɛɛli ɔmɛ na kaa Yesu bɔni matsɛ yemi kɛ je jeha 1914 ɔ, a na kaa nyagbe ɔ ma nyɛ maa ba be fɛɛ be. Enɛ ɔ he ɔ, a ngɛ fiɛɛe kɛ tsɔɔ kaa a dla a he kɛ to. Yesu tsɔɔ kaa e ma nyɛ maa ba ngɛ “kungwɔ nɔ́ kpami be, loo mɔtu.” Ke e ba jã a, mɛni e he hia nɛ Yesu se nyɛɛli ɔmɛ nɛ a pee? Yesu de ke: ‘Nyɛɛ ya nɔ nɛ nyɛɛ hwɔɔ.’ Enɛ ɔ he ɔ, ke o ngɛ mlɛe jehahi babauu ji nɛ ɔ po ɔ, lɔ ɔ tsɔɔ we kaa nyagbe ɔ be bae piɔ, aloo e be bae ngɛ wa yi nɔ nɛ ɔ.\n12. Mɛni Habakuk bi Yehowa, nɛ mɛni heto Yehowa ha lɛ?\n12 Gbalɔ Habakuk to e tsui si nɛ e mlɛ Yerusalem hɛ mi kpatami ɔ. E ngɔ be nɛ e kɛ ngɛ mlɛe ɔ kɛ fiɛɛ ngɔ tsɔɔ nihi kaa a ma kpata Yerusalem hɛ mi. Gbali nɛ a sɛ e hlami ɔ hu fiɛɛ sɛ gbi nɛ ɔ nɔuu jehahi babauu. Habakuk na kaa yi wu tso ní peepeehi pɔ he, nɛ nihi hu yi dami sane kulaa. E kpa Yehowa pɛɛ konɛ e ye bua lɛ. E bi Yehowa ke: ‘Yehowa lee, kɛ yaa su mɛni be ma fa kue kɛ tsɛ mo loko o maa bu mi tue?’ E ngɛ mi kaa Yehowa tsɔɔ we Habakuk be nɛ e kɛ nyagbe ɔ maa ba mohu lɛɛ, se e wo Habakuk si ke: “E be kɛe.” Jehanɛ se hu ɔ, Yehowa de Habakuk kaa “hyɛ blɔ”!—Kane Habakuk 1:1-4; 2:3.\n13. Jinɛ mɛni Habakuk ko susu, nɛ mɛni he je nɛ lɔ ɔ ko pee oslaa ha lɛ ɔ?\n13 Ngɔɔ lɛ kaa Habakuk mlɛ hluu nɛ nyagbe ɔ bɛ nɛ e kɔni mi jɔ̃, nɛ e de ke: ‘Jehahi babauu ji nɛ ɔ nɛ i ngɛ mlɛe kaa a ma kpata Yerusalem hɛ mi, se kɛ ba si piɔ ɔ, e bɛ. Nyagbe ɔ be bae piɔ. E he hia we nɛ ma fiɛɛ nyagbe ɔ he munyu kɛ tsɔɔ nihi hu. Ni kpahi ma nyɛ maa fiɛɛ.’ Kaa e susu jã a, jinɛ o susu kaa mɛni ko ba? Jinɛ Yehowa ko kplɛɛ we e nɔ. Nɛ kaa e pee we klaalo loko nyagbe ɔ ba a, jinɛ e hɛ mi ko kpata.\n14. Mɛni he je nɛ wa bua maa jɔ kaa Yehowa bɔ wɔ kɔkɔ kaa waa hyɛ nyagbe ɔ blɔ ɔ?\n14 Ngɔɔ lɛ kaa o ngɛ je ehe ɔ mi, nɛ gbamihi tsuo nɛ Yehowa gba kɛ kɔ nyagbe ɔ he ɔ ba mi. Hɛ kɛ nɔ fɔmi nɛ o ngɛ ngɛ Yehowa mi ɔ mi wa pe sa a, nɛ o ma ná nɔ mi mami kaa e maa pee nɔ́ fɛɛ nɔ́ nɛ e wo si kaa e maa pee ɔ. (Kane Yoshua 23:14.) O bua maa jɔ kaa Yehowa to be nɛ sa, nɛ e kpata je ɔ hɛ mi. O bua maa jɔ hu kaa e bɔ e we bi kɔkɔ kaa a ya nɔ nɛ a hyɛ nyagbe ɔ blɔ.—Bɔfo Ɔmɛ A Ní Tsumi 1:7; 1 Petro 4:7.\nE SA KAA WAA YA NƆ NƐ WAA FIƐƐ BE MI NƐ WA NGƐ MLƐE Ɔ\nAnɛ o kɛ kã fiɛɛɔ sane kpakpa a lo? (Hyɛ kuku 15)\n15, 16. Mɛni he je nɛ e sa kaa waa bɔ mɔde wawɛɛ konɛ waa fiɛɛ ngɛ nyagbe be nɛ ɔ mi ɔ?\n15 Yehowa asafo ɔ maa ya nɔ ma kai wɔ kaa e sa nɛ waa ngɔ wa juɛmi kɛ ma Yehowa sɔmɔmi nɔ. Tsa pi kaa a kɛ kaimi nɛ ɔmɛ ngɛ wɔ hae konɛ waa kɛ kã nɛ sɔmɔ Mawu kɛkɛ, se a kɛ ngɛ wɔ ye buae hu konɛ waa na kaa e be kɛe nɛ sɛ gbi nɛ wa ngɛ fiɛɛe ɔ maa ba mi. Wa ngɛ okadi nɛ Yesu kɛ ha a nae amlɔ nɛ ɔ, enɛ ɔ he ɔ, e be kɛe kulaa nɛ nyagbe ɔ maa ba. Lɔ ɔ he ɔ, e sa nɛ waa kɛ Yehowa nɛ pee nɔ titli ngɛ wa si himi mi, konɛ waa ya nɔ nɛ waa fiɛɛ Matsɛ Yemi ɔ he sane kpakpa a kɛ tsɔɔ nihi.—Mateo 6:33; Marko 13:10.\n16 E be kɛe nɛ a ma kpata Satan je ɔ hɛ mi. Enɛ ɔ he ɔ, ke wa fiɛɛɔ sane kpakpa a kɛ tsɔɔ nihi ɔ, lɔ ɔ tsɔɔ kaa wa ngɛ mɛ ye buae konɛ a ko kpata a hɛ mi kɛ piɛɛ Satan je ɔ he. Wo nɔ oslaahi nɛ gbe nihi wawɛɛ ɔ a kpɛti kake ji nɔ́ nɛ ba ngɛ jeha 1945 ɔ mi ɔ nɛ. Mele ko nɛ a tsɛɛ ke Wilhelm Gustloff ɔ mu. Nimli akpehi abɔ gbo ngɛ oslaa nɛ ɔ mi. A he nyɛmiyo ko kɛ e huno nɛ a ngɛ jamɛ a mele ɔ mi ɔ a yi wami. Nyɛmiyo ɔ kai kaa benɛ mele ɔ ngɛ mue ɔ, yo ko ngɛ ngmlaa kpae nɛ e ngɛ dee ke: “Ao, ye pɔtomato ɔ oo! Ye pɔtomato ɔ! Ao, ye june ɔmɛ! Ye june ɔmɛ tsuo ngɛ mele ɔ sisi ngɛ nito he ɔ. Ye nɔ́ fɛɛ nɔ́ hɛ mi kpata!” Se ni kpahi nɛ a ngɛ mele ɔ mi ɔ le kaa nihi a wami he hia, enɛ ɔ he ɔ, a bɔ mɔde wawɛɛ nɛ a he nihi a yi wami. Mwɔnɛ ɔ, nihi a wami ngɛ oslaa mi. Wɔ hu wa suɔ nɛ waa pee wa níhi kaa nihi nɛ a ngɛ mele ɔ mi nɛ a fo we mɛ pɛ a nɔ́ mi ɔ, konɛ waa kɛ wa juɛmi nɛ ma wa fiɛɛmi ní tsumi nɛ he hia a nɔ. E sa nɛ waa bɔ mɔde wawɛɛ konɛ waa ye bua kɛ he nihi a yi wami ngɛ je yaya nɛ ɔ hɛ mi kpatami ɔ mi.\nMoo mwɔ o yi mi kpɔ ngɛ nile mi konɛ o kɛ o juɛmi nɛ ma fiɛɛmi ní tsumi nɛ he hia a nɔ (Hyɛ kuku 17)\n17. Mɛni he je nɛ e sa nɛ wa he ye kaa nyagbe ɔ ma nyɛ maa ba be fɛɛ be ɔ?\n17 Wa ngɛ nae heii kaa Baiblo gbamihi ngɛ mi bae, nɛ je yaya nɛ ɔ nyagbe ɔ hu su si ta. Wa ngɛ “koli nyɔngma amɛ” kɛ “lohwe awi yelɔ” ɔ mlɛe konɛ a je a hɛ ngɔ pi lakpa jami, nɛ ji Babilon Ngua a. (Kpojemi 17:16) E sɛ nɛ wa susu kaa e se maa kɛ loko jamɛ a nɔ́ ɔ maa ba. O hɛ nɛ ko je nɔ kaa Mawu lɛ ma ‘ha nɛ a maa to a yi mi’ kaa a ma tua lakpa jami ɔ nɛ. Tuami nɛ ɔ ma nyɛ maa ba tlukaa! (Kpojemi 17:17) E be kɛe nɛ a ma kpata Satan je yaya nɛ ɔ hɛ mi. Enɛ ɔ he ɔ, e sa nɛ waa bu Yesu kɔkɔ bɔmi nɛ nyɛɛ se nɛ ɔ tue. E de ke: “Nyɛɛ hyɛ nɛ hi nɛ nyɛ ko ya di ní yemi, kɛ ní numi, kɛ je nɛ ɔ mi níhi nɛ ngɔɔ nɔ nya a se tsɔ. Ke pi jã a, jamɛ a ligbi ɔ ma ba ti nyɛ si tlukaa kaa klama.” (Luka 21:34, 35; Kpojemi 16:15) Nyɛ ha nɛ waa pee klaalo, nɛ waa kɛ wa be tsuo nɛ sɔmɔ Yehowa, nɛ wa ná nɔ mi mami kaa e “peeɔ nɔ́ haa nihi nɛ ngɔɔ a hɛ ngɔ fɔɔ e nɔ ɔ.”—Yesaya 64:4.\n18. Mɛni sane bimi lɛ wa ma ha heto ngɛ munyu nɛ nyɛɛ se ɔ mi?\n18 Benɛ wa ngɛ mlɛe nɛ je yaya nɛ ɔ nɛ ba nyagbe ɔ, e sa nɛ waa bu ga nɛ kaselɔ Yuda wo ɔ tue. E de ke: “Ye nyɛmimɛ nɛ i suɔ, nyɛɛ lɛɛ nyɛɛ hɛɛ nyɛ hemi kɛ yemi klɔuklɔu ɔ mi wawɛɛ nɛ nyɛ nane nɛ pi si ngɛ mi. Nyɛɛ sɔle ngɛ mumi klɔuklɔu ɔ he wami ɔ nya. Be mi nɛ nyɛ ngɛ wa Nyɔmtsɛ ɔ Yesu Kristo blɔ hyɛe nɛ e ba na nyɛ mɔbɔ, nɛ e ha nyɛ neneene wami ɔ, nyɛɛ hyɛ nyɛ he nɔ saminya. Kɛkɛ ɔ, suɔmi nɛ Mawu ngɛ kɛ ha nyɛ ɔ maa hi si daa.” (Yuda 20, 21) Se mɛni wa maa pee kɛ tsɔɔ kaa wa pee klaalo, nɛ wa ngɛ blɔ hyɛe kaa e be kɛe nɛ Mawu je ehe ɔ maa ba? Wa ma susu sane bimi nɛ ɔ he ngɛ munyu nɛ nyɛɛ se ɔ mi.\n^ kk. 1 Ke o ngɛ hlae nɛ o le Baiblo gbamihi nɛ kɔɔ Mesia a he kɛ bɔ nɛ a plɛ kɛ ba mi ha a, hyɛ Mɛni Tutuutu Ji Baiblo ɔ Tsɔɔmi? womi ɔ ba fa 200.\nMoo ya nɔ nɛ o hyɛ blɔ kaa e be kɛe nɛ Yehowa ligbi ɔ maa ba: Wa hɛ ngɛ wa he nɔ ngɛ okadi nɛ Yesu ha a he, nɛ wa ngɛ nɔ mi mami kaa wa ngɛ “je nɛ ɔ nyagbe be” ɔ mi. Enɛ ɔ he ɔ, wa to wa tsui si nɛ wa ngɛ mlɛe, nɛ bɔ nɛ wa baa wa je mi haa a tsɔɔ kaa wa le kaa e be kɛe nɛ nyagbe ɔ maa ba. Waa kɛ Yehowa peeɔ nɔ titli ngɛ wa si himi mi, nɛ wa bɔɔ mɔde wawɛɛ nɛ wa fiɛɛɔ sane kpakpa a\nJe nɛ ɔ nyagbe be: Be nɛ ɔ je sisi ngɛ jeha 1914 ɔ mi, nɛ e maa ba nyagbe ke a kpata Satan je ɔ hɛ mi\nHWƆƆMI MƆ—NƆ́ NƐ A MAA KASE August 2015